KIRJALLINEN KYSYMYS E-1682/01

esittäjä(t): Bart Staes (Verts/ALE) komissiolle

(14. kesäkuuta 2001)

Aihe: Kielisyrjintä komission teknisen avun toimisto Sokratesissa

Komission jäsen Diamantopouloun mukaan äidinkielikriteeriä voidaan pitää syrjivänä ja siis yhteensopimattomana työntekijöiden vapaata liikkuvuutta koskevan yhteisön lainsäädännön kanssa. Hän antoi tällaisen vastauksen kysymykseen E-0779/01(1), jonka aiheena oli avoimet työpaikat kansalaisjärjestöissä, yrityksissä ja yhteisön toimielimissä, joissa oli edellytyksenä syntyperäinen englanninkielisyys. Myös Belgian ministeri Laurette Onkelinx oli jo aiemmin todennut, että syrjimättömyyden periaate ja työntekijöiden vapaa liikkuvuus ei toteudu, kun työpaikkahakemuksissa on tämä vaatimus. Tämä lausunto perustui Euroopan ihmisoikeusjulistukseen ja Kansainvälisen työjärjestön yleissopimukseen syrjinnän kiellosta. Belgian liittovaltio viittaa rekrytoinnissa kollektiiviseen työehtosopimukseen N:o 38, Vandezande-asetukseen ja ranskakielisen yhteisön asetukseen työnantajien ja työntekijöiden sosiaalisista suhteista.

Viikkolehdissä European Voice ja The Bulletin on säännöllisin väliajoin tällaisia työpaikkailmoituksia. Vaikka tämä vuosi on eurooppalainen kielten vuosi, eurooppalaiset järjestöt ja elimet vaativat yhä useammin täysin suoraan, että hakijoiden on oltava englantia äidinkielenään puhuvia. Englanti saa näin täysin epäoikeudenmukaisesti hallitsevan (kulttuuri)kielen aseman. Muut kuin englanninkieliset suljetaan valintamenettelyjen ulkopuolelle, vaikka heidän englanninkielen taitonsa olisi poikkeuksellisen hyvä. Muunkielisiä ei enää oteta huomioon tietyissä tehtävissä.

On käsittämätöntä, että myös komission teknisen avun toimisto Sokrates syyllistyy tällaiseen syrjintään (The Bulletin, 7. joulukuuta 2000, s. 66).

Voisiko komissio vastata seuraaviin kysymyksiin:

- Tunnustaako komissio, että teknisen avun toimisto Sokrates syrji muita kuin englantia äidinkielenään puhuvia julkaistessaan työpaikkailmoituksen, jossa haettiin syntyperäistä englantilaista?

- Jos komissio ei ole tätä mieltä, miten sen mukaan sovitetaan yhteen syrjimättömyyden periaate ja ehto syntyperäisestä englanninkielen taidosta?

- Jos komissio on tunnustaa mainitun asian, mihin sen aikoo ryhtyä tällaisen syrjinnän lopettamiseksi?

(1) EYVL C 235 E, 21.8.2001, s. 245.

Viviane Redingin komission puolesta antamayhteinen vastauskirjallisiin kysymyksiin E-1681/01 ja E-1682/01

(2. lokakuuta 2001)

Arvoisaa parlamentin jäsentä pyydetään ottamaan huomioon komission antamat vastaukset arvoisan parlamentin jäsenen Vitaliano Gemellin esittämiin kirjallisiin kysymyksiin E-4100/00(1), E-0779/01(2) ja E-1356/01(3) samasta asiasta.

Komission kanssa solmitun sopimuksen alaisena toimivissa järjestöissä, esimerkiksi Sokrates-, Leonardo- ja nuorisoasiain teknisen avun toimistossa, on toimittava usealla kielellä, ja näiden järjestöjen palkkaama henkilökunta edustaa useita kansallisuuksia ja äidinkieliä. Silloin tällöin järjestöjen on palkattava henkilökuntaa, joka osaa erittäin hyvin jotain tiettyä kieltä tai tiettyjä kieliä. Näin tehdessään järjestöjen on noudatettava kaikkia Belgiassa sovellettavia lakeja ja hallinnollisia määräyksiä sekä yhteisön säännöksiä työntekijöiden vapaasta liikkuvuudesta.

Komissio on pyytänyt Sokrates-, Leonardo- ja nuorisoasiain teknisen avun toimistoa kiinnittämään huomiota siihen, että sellaisten ilmausten kuin äidinkieli tai syntyperäinen puhuja käyttämistä työpaikkailmoituksissa voidaan pitää syrjintänä ja täten yhteisön lainsäädännön vastaisena. Järjestöjen johto on ilmoittanut komissiolle varmistavansa, ettei avoimia virkoja koskevissa ilmoituksissa käytetä tulevaisuudessa tällaisia termejä.

(1) EYVL C 174 E, 19.6.2001, s. 233.

(2) EYVL C 235 E, 21.8.2001, s. 245.

(3) EYVL C 350 E, 11.12.2001, s. 132.